Chica ye-ye

Chica ye-ye («Una chica ye ye» edo «La chica yeyé» ere esaten zaio, eta hainbat grafia ere erabil daitezke yeye terminorako) Conchita Velasco aktore espainiarrak 1965ean Historias de la televisión filmean interpretatutako abestia da. Urte horretan bertan, beste artista batzuen bertsioetan ere argitaratu zen.

Abestiaren arrakastak Concha Velascoren aura ikonikoa eraikitzen lagundu zuen denborarekin, eta hamarkada batzuk geroago, yeyé neska zen Velasco askorentzat.

 Sorkuntza 
«Chica ye ye» konposatu zuten Antonio Guijarro Campoyk (hitzak) eta Augusto Alguerók (musika) «Chico ye ye» forma maskulinoan, Luis Aguilé abeslariarentzat.

Aguilék parte-hartze labur bat zuen Historias de la televisión filmean eta han kantatu behar zuen abesti hau. Baina filmaketaren eten batean Conchita Velasco protagonistak, lantalde eta filmaketa ikusten ari zen publikoarentzat kantatu zuen, eta hain harrera ona izan zuen non José Luis Sáenz de Heredia  zuzendariak Conchita Velascok abestutako bertsioan sartzea erabaki zuen.

Velascoren bertsioan argitaratua, «Chica ye ye» Espainiako pop musikaren historiako arrakastarik handienetakoa bihurtu zen, eta mitikotzat jo izan da. Top 1 postura iritsi zen hiru astez, musika zerrendetan eman zituen hogeita zazpi asteetatik.

 Euskarazko bertsioa 
Garaiko euskal musikaren inguruan zebiltzanen artean ere oihartzuna izan zuen abestiak. Arantxa Gurmendik euskarazko bertsioa prestatu zuen, eta kantatu ere bai Jarrai antzerki taldeak 1966ko urtarrilaren 23an Donostian egin zuen kontzertu-ikuskizunean, Ez Dok Amairu mugimenduaren aurrekari izan zen bigarren jaialdian eta baita ere Irungo Bellas Artes Aretoan 1966ko martxoaren 6ean, Ez Dok Amairuren aurkezpen ekitaldian.   

 Erreferentziak 

 Kanpo estekak 

 Chica ye-ye / Conchita Velasco Youtuben.

Kategoria:Pop abestiak
Kategoria:Gaztelaniazko abestiak